**Intraductibil**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ştiu multe, mai multe decât agenţiile de specialitate,

Ştiu adevăruri mortale,

Ştiu fapte compromiţătoare,

Dar ştiu intraductibil.

Ştiu intraductibil în toate direcţiile,

Nu mai pot nici s-acuz, nici să apar,

Atâta mi se mai întâmplă să pot:

Ştiu.

Ştiu multe, ştiu aproape totul,

Dar ştiu intraductibil.

Mi-e imposibil să spun ce ştiu;

Ce bine era

Când spuneam multe, aproape totul.

Dar nu ştiam nimic

Şi eram un palavragiu poliglot.